Premi grischun da cultura a dr. Arnold Spescha

La Regenza grischuna undrescha quest onn dr. Arnold Spescha cun il Premi grischun da cultura. Il romanist Arnold Spescha retschaiva la renconuschientscha per ses grond engaschi per la lingua e cultura rumantscha e per sia vasta activitad a favur da la musica instrumentala en Svizra. La lia Rumantscha ha intervegnì cun plaschair da la nominaziun da dr. Arnold Spescha, Cuira/Pigniu, per il Premi grischun da cultura 2007. Il president da la lia Rumantscha, dr. Vincent Augustin, titulescha Spescha en in'emprima reacziun sco "degn e meritaivel purtader dal premi da cultura". Augustin fa plinavant attent al grond engaschi dad Arnold Spescha sco anteriur conrectur a la Scola chantunala grischuna. "Arnold Spescha ha sveglià il tschaffen per il rumantsch tar entiras generaziuns da scolaras e scolars ed uschia contribuì essenzialmain a la tenuta vers la trilinguitad grischuna a la Scola chantunala grischuna", uschia Vincent Augustin vinavant. La lia Rumantscha admetta ad Arnold Spescha sincera gratulaziun per sia nominaziun per il Premi grischun da cultura 2007.
La lia Rumantscha gratulescha plinavant a Giusep Giuanin Decurtins, Falera, per il Premi da renconuschientscha ch'el retschaiva per ses nunstanclentaivel engaschi per la musica da chors e la musica instrumentala sco per la musica classica.
Leta Semadeni, Zuoz, vegn undrada cun il Premi da renconuschientscha per sia ovra lirica. In'ovra che la lia Rumantscha considerescha sco preziusa contribuziun a la lingua e cultura rumantscha.